ຕອນເຊົ້າວັນທີ 26 ພະຈິກ, ທີ່ຮ່າໂນ້ຍ, ກອງປະຊຸມລັດຖະມົນຕີ ອາຊຽນ ກ່ຽວກັບການປ້ອງກັນ, ຕ້ານອາດຊະຍາກຳຂ້າມຊາດຄັ້ງທີ 14 (AMMTC 14) ດ້ວຍຫົວຂໍ້ວ່າ “ອາຊຽນ ສະໜິດຕິດພັນ ແລະ ເປັນເຈົ້າການຮັບມືປ້ອງກັນ, ຕ້ານອາດຊະຍາກຳຂ້າມຊາດ” ໄດ້ໄຂຂຶ້ນຢ່າງເປັນທາງການດ້ວຍຮູບການທາງອອນລາຍ. ກອງປະຊຸມນີ້ ໄດ້ຮັບການຕີລາຄາວ່າ ແມ່ນໜຶ່ງໃນບັນດາກົນໄກຮ່ວມມືຫຼັກແຫຼ່ງ ແລະ ກວມລວມທີ່ສຸດກ່ຽວກັບການປ້ອງກັນ, ຕ້ານອາດຊະຍາກຳຂ້າມຊາດ, ຂຶ້ນກັບເສົາຄ້ຳການເມືອງ - ຄວາມໝັ້ນຄົງຂອງປະຊາຄົມ ອາຊຽນ.
ກ່າວຄຳເຫັນທີ່ກອງປະຊຸມ, ທ່ານນາຍົກລັດຖະມົນຕີ ຫງວຽນຊວັນຟຸກ ໃຫ້ຮູ້ວ່າ ດ້ວຍບົດບາດແມ່ນປະທານອາຊຽນ 2020, ຫວຽດນາມ ໄດ້ຮ່ວມເດີນທາງກັບບັນດາປະເທດອາຊຽນ, ເປັນເຈົ້າການຮັບມື, ປະຕິບັດ “ເປົ້າໝາຍຄວບຄູ່” ທັງຍູ້ແຮງການພັດທະນາ, ທັງຄວບຄຸມໂລກລະບາດໂຄວິດ - 19 ຢ່າງມີປະສິດທິຜົນ.
ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ ໄດ້ຕີລາຄາສູງຕໍ່ຫົວຂໍ້ຂອງກອງປະຊຸມ AMMTC 14 ໂດຍກະຊວງຕຳຫລວດ ຫວຽດນາມ ສະເໜີ ແລະ ຖືວ່າ, ສິ່ງນີ້ໄດ້ສະແດງໃຫ້ເຫັນຄຳໝັ້ນສັນຍາ ແລະ ຄວາມຕັດສິນໃຈຢ່າງແຮງຂອງ ລັດຖະມົນຕີບັນດາປະເທດ ອາຊຽນໃນການຮັບຜິດຊອບຂົງເຂດປ້ອງກັນ, ຕ້ານອາດຊະຍາກຳຂ້າມຊາດ ປະກອບສ່ວນເຂົ້າໃນການຮັກສາສະພາບແວດລ້ອມແຫ່ງສັນຕິພາບ, ຄວາມໝັ້ນຄົງ ແລະ ສະຖຽນລະພາບໃນພາກພື້ນ. ເພື່ອສ້າງອາຊຽນ ໃຫ້ມີຄວາມສະໜິດຕິດພັນ ແລະ ເປັນເຈົ້າການຮັບມືກັບການປ້ອງກັນ, ຕ້ານອາດຊະຍາກຳຂ້າມຊາດ, ທ່ານນາຍົກລັດຖະມົນຕີ ຫງວຽນຊວັນຟຸກ ສະເໜີໃຫ້ບັນດາປະເທດ ອາຊຽນ ສືບຕໍ່ຕິດພັນກັບການປະຕິບັດວິໄສທັດປະຊາຄົມອາຊຽນ 2020 ແລະ ຖະແຫຼງການຮ່າໂນ້ຍ ກ່ຽວກັບວິໄສທັດປະຊາຄົມອາຊຽນ ຫລັງປີ 2025 ໃຫ້ຄົບຖ້ວນ ແລະ ມີປະສິດທິຜົນ.
ທ່ານນາຍົກລັດຖະມົນຕີ ຫງວຽນຊວັນຟຸກ ກ່າວວ່າ: “ເອົາໃຈໃສ່ເປັນພິເສດເຖິງການສ້າງປະຊາຄົມດ້ານການເມືອງ - ຄວາມໝັ້ນຄົງໃຫ້ເຂັ້ມແຂງ, ຜ່ານນັ້ນ ຢັ້ງຢືນບົດບາດຂອງກົນໄກກອງປະຊຸມ AMMTC ໃນການແກ້ໄຂບັນດາບັນຫາອາດຊະຍາກຳ, ປະກອບສ່ວນຮັກສາສັນຕິພາບ, ຄວາມໝັ້ນຄົງ ແລະ ສະຖຽນລະພາບຂອງພາກພື້ນ; ເພີ່ມທະວີການສ້າງຄວາມໄວ້ເນື້ອເຊື່ອໃຈ, ແລກ່ປຽນຂໍ້ມູນຂ່າວສານຂັ້ນສູງລະຫວ່າງບັນດາອົງການປະຕິບັດກົດໝາຍ ບັນດາປະເທດອາຊຽນ, ບໍ່ປະໃຫ້ບັນດາອົງການ, ສ່ວນບຸກຄົນສວຍໃຊ້ຜືນແຜ່ນດິນຂອງປະເທດນີ້ຕ້ານປະເທດອື່ນ, ສືບຕໍ່ປັບປຸງການພົວພັນຮ່ວມມື, ເພີ່ມທະວີການແບ່ງປັນຂໍ້ມູນຂ່າວສານ, ບົດຮຽນລະຫວ່າງບັນດາປະເທດອາຊຽນ ໃນການຕໍ່ສູ້ປ້ອງກັນ, ຕ້ານອາດຊະຍາກຳຂ້າມຊາດ, ແນໃສ່ຮັບປະກັນຄວາມໝັ້ນຄົງ, ຄວາມປອດໄພໃຫ້ພົນລະເມືອງ ອາຊຽນ ແລະ ສະກັດກັ້ນບັນດາບັນຫາຂາດສະຖຽນລະພາບທາງສັງຄົມທີ່ເກີດຂຶ້ນຈາກຜົນກະທົບຂອງໂລກລະບາດໂຄວິດ-19.”
ທ່ານນາຍົກລັດຖະມົນຕີ ຫງວຽນຊວັນຟຸກ ຢັ້ງຢືນຄຳໝັ້ນສັນຍາຂອງ ຫວຽດນາມ ມານະພະຍາຍາມຈົດສຸດຄວາມສາມາດ ພ້ອມກັບບັນດາປະເທດສະມາຊິກສ້າງປະຊາຄົມອາຊຽນ ແຫ່ງສັນຕິພາບ, ສະຖຽນລະພາບ ແລະ ພັດທະນາ. ພາຍຫລັງພິທີໄຂ, ໄດ້ດຳເນີນວາລະປະຊຸມຄົບຄະນະກອງປະຊຸມລັດຖະມົນຕີ ອາຊຽນ ກ່ຽວກັບການປ້ອງກັນ, ຕ້ານອາດຊະຍາກຳຂ້າມຊາດຄັ້ງທີ 14, ໂດຍທ່ານພົນເອກ ໂຕເລິມ, ລັດຖະມົນຕີກະຊວງຕຳຫລວດ ຫວຽດນາມ ເປັນປະທານ. ເຂົ້າຮ່ວມກອງປະຊຸມ ມີລັດຖະມົນຕີຮັບຜິດຊອບການປ້ອງກັນ, ສະກັດກັ້ນອາດຊະຍາກຳຂ້າມຊາດຂອງບັນດາປະເທດອາຊຽນ, ເລຂາທິການໃຫຍ່ອາຊຽນ, ປະທານສະພາບັນດາຜູ້ນຳໜ້າອາຊຽນກ່ຽວກັບການນຳພາ ແລະ ເຂົ້າອອກເມືອງ.
ບຸນຄົງ